પણ આવા બાંકડાઓ પર જે બેસવાનો કહેવાતો લાહવો લઇ ચૂક્યા હોય એવા કોઈને પૂછો તો કહે કે ‘ભઈ બાંકડા દૂરથી રળિયામણા !’ બગીચાના બાંકડે તમે બેઠાં હોવ તો તમને એનાં દૂષણો એક પછી એક ખબર પડે. સિમેન્ટના બાંકડાઓ પર કોર્પોરેટરના નામ લખવા સૌથી સહેલા હોવાથી કે ગમે તે કારણે બાંકડાઓ સિમેન્ટના જ હોય છે અને એટલે એ વિજ્ઞાનના નિયમો મુજબ ઉનાળામાં તપે છે. હવે બંને પાર્ટી જીન્સ-ટી શર્ટ પહેરીને આવી હોવાથી પાથરવા લાયક કશું હોય નહિ એટલે નીચેની તરફથી બાર્બેક્યુ થતું હોય. આ ઉપરાંત બગીચામાંનાં જીવજંતુઓને પણ જાણે ખબર પડી જતી હોય છે કે ‘આ બેન પર ફરવાથી ચીસો સાંભળવા મળશે’. એટલે એવી આઈટમો શોધીને જીવજંતુઓ એનાં પર ચઢે. માંડ એક બીજાના આંગળામાં આંગળા ભરાવાની ઘટના શરુ થઇ હોય ને ત્યાંજ રોમાનાં શરીરના કોક ભાગ પર કોક જીવડું ચઢે. પછી આંગળામેળાપ બાજુએ મુકીને જીવડાને ભગાડવાની કોશિશો થાય. એમાં જો રોમી અનુભવી હોય તો જીવડું હટાવવાનાં ભગીરથ કાર્યમાં જોડાઈ જાય અને એ બહાને હળવા સ્પર્શ પણ કરી લે.